Safari ralli

Safari ralli (ka Keenia ralli) on Keenias peetav autoralli. Seda on peetud autoralli MM-sarja üheks raskemaks etapiks. Esimest korda korraldati Safari ralli 1953. aastal kuninganna Elizabeth II kroonimise tähistamiseks. See viidi läbi 27. maist 1. juunini 1953 Ida-Aafrika kroonimisafarina Keenias, Ugandas ja Tanganjikas (kuulub praegu Tansaaniale). 1960. aastal nimetati see ümber Ida-Aafrika Safariralliks ja seda nime kandis ralli kuni 1974. aastani, mil sellest sai Safari ralli. Alates 1973. aastast kuulus see ralli autoralli MM-sarja ning oli seal 2002. aastani. Safari ralli jäeti 2003. aastani WRC kalendrist välja rahaliste vahendite puudumise ja korraldusraskuste tõttu tõttu. Alates 2003. aastast sai Safari ralli Aafrika autoralli meistrivõistluste osaks, seal peeti igal aastal kaks etappi. 27. septembril 2019 teatati, et 2020. aastal korraldatakse taas Safari ralli autoralli MM-sarja osavõistlusena, kuid see jäi siiski koroonapandeemia tõttu ära. Pärast 18-aastast pausi jõudis Safari ralli lõpuks tagasi WRC-sarja 2021. aastal, kui see viidi läbi Keenias Nakuru maakonna teedel. Safari ralli korraldajatel on WRC-ga leping kuni 2026. aastani. Keenia rallisõitjad Shekhar Mehta ja Carl Tundo on jätnud selle võistluse ajalukku märkimisväärse jälje, saavutades kumbki viis rallivõitu. Mehta saavutas võidud WRC-sarja osavõistlustel (1973, 1979–1982), Tundo võidud tulid Aafrika rallimeistrivõistluste etappide raames (2004, 2009, 2011, 2012 ja 2018). Carl Tundo on saavutanud kaksteist korda koha poodiumil, millega ta on selles arvestuses rallil osalenutest edukaim. Ida-Aafrika safarirallil oli pikkust üle 5000 kilomeetri, praegustel WRC-rallidel on veidi üle 1000 km (katse pikkused ka üle 60 km). Võistkonnad ehitavad ralli jaoks spetsiaalselt tugevdatud autod, millel on ka eredad tuled loomade peletamiseks. Marsruut läbib mitmesuguseid teid ja maastikke. Tugeva vihmaga muutub osa teid sageli sügavalt mudaseks seal, kus katteks väga peen pulbriline liiv. On siledaid kiireid pikki teelõike avatud maastikel, aga üles-alla kulgevaid tugevalt ebatasaseid teid. Ralli on üks maailmameistrivõistluste kiiremaid etappe, mille keskmine kiirus ületab 100 kilomeetrit tunnis. Maastiku ebatasasuse ja pikkade kiiruskatsete tõttu tuleb sageli võitjaks kõige ettevaatlikum sõitja. WRC-etappidel lendasid varem tipprallimeeskondade esindajad helikopteritega autodest ette, et hoiatada marsruudil olevate loomade või seisvate sõidukite eest, kuid see keelati 1996. aastal. Davenport, John; Deimel, Helmut (2003). Safari Rally 50 years of the toughest rally in the world. Köln: Harms Verlag. East Africa Safari Classic, a rich history of rallying. Kihaki, Mike (February 2022). Njenga, Peter (25 June 2022). Safari Rally rich part of Uhuru Kenyatta legacy and Kenya's sporting history. Safari Rally Hall of Fame. eWRC-results.com. What would a modern Safari Rally car look like. DirtFish. 2020-07-14. Jonkka's World Rally Archive. Archived from the original on 8 May 2008. Tänak enne karmi Safari rallit: vähemalt poodiumipunktid tuleb kirja saada. Postimees, 20. juuni 2022. Rovanperä võttis ülikindla võidu, Tänak pidi taas katkestama. Õhtuleht, 26. juuni 2022. Tänak Keenia ralli eel: sooviks siinse loodusega kauem tutvuda. sport.err.ee, 16. juuni 2023. Ott Tänak Safari ralli avariist: mul oli kaks halba valikut. sport.delfi.ee, 29. märts 2024.